text: 
  Præsident Jeltsin indkasserede stormende bifald, da han i går 
  triumferende erklærede kommunismen aflivet og 75 års mareridt for 
  afsluttet i en tale til medlemmerne af Kongressen. Han advarede 
  imidlertid også om, at der ikke bliver en ny chance for det russiske
   demokrati.
  
  " Verden kan udstøde et suk af lettelse. Kommunismen, som overalt 
  spredte strid, fjendskab og uhørt brutalitet, er brudt sammen, og den 
  vil aldrig rejse sig igen. Dette står jeg personligt inde for, " 
  sagde han.
  
  Jeltsin erklærede også, at der ikke vil blive flere løgne, da han 
  garanterede amerikanerne, at alle sten vil blive vendt for at finde 
  sandheden om forsvundne krigsfanger i det sovjetiske gulag.
  
  Med den buldrende stemmeføring, der er blevet hans varemærke, 
  forsikrede han fra USAs fornemste talerstol, at den demokratiske 
  russiske regering ikke kan styrtes af reaktionære kræfter.
  
  " De kan ikke vælte Jeltsin. Jeg er ved godt helbred, og jeg agter 
  ikke at løbe af pladsen, før reformerne er gjort uomstødelige. "
  
  
  
  